16.6.2023
DA
Den Europæiske Unions Tidende
C 214/29 Onsdag den 18. januar 2023
L. der henviser til, at Ruslands regering under ledelse af Vladimir Putin er vedblevet med at udføre internationale terrorhandlinger mod politiske modstandere og suveræne stater, hvilket har kulmineret med invasionen og besættelsen af Ukraine siden 2014;
M. der henviser til, at de globale konsekvenser af Den Russiske Føderations uberettigede invasion af Ukraine forværres af virkningerne af den igangværende og uhørt omfattende coronapandemi, der opstod i Wuhan i Folkerepublikken Kina; der henviser til, at genkomsten af uindskrænket krig på det europæiske kontinent, den økonomiske ustabilitet og Den Russiske Føderations bevidste instrumentalisering af energivolatiliteten resulterer i øjeblikkelig geopolitisk usikkerhed for borgerne i Den Europæiske Union, kandidatlandene og potentielle kandidatlande samt for partnerlande i hele verden;
N. der henviser til, at opnåelse af strategisk autonomi kræver, at Unionen er i stand til at forfølge alle spørgsmål af strategisk betydning for EU uden unødig afhængighed af tredjestaters og ikke-EU-aktørers formåen, herunder gennem fjernelse af sårbarheder, der gør Unionen åben for intern splittelse og tvangsmæssige indrømmelser til autoritære aktører; der henviser til, at opnåelse af strategisk autonomi vil gøre det muligt for Unionen at styrke sin optræden udadtil yderligere på grundlag af styrke, ved mere effektivt forfølge og fremme sine værdibaserede interesser og styrke sit bidrag til global multilateralisme, fredelig løsning af konflikter og udvikling af demokrati, retsstatsforhold og grundlæggende rettigheder på verdensplan; der henviser til, at EU ikke vil være i stand til at forsvare sig selv eller være en troværdig aktør uden reelle investeringer i medlemsstaternes forsvar; der henviser til, at NATO-ledernes beslutning om at afsætte mindst 2 % af BNP til forsvarsudgifter på trods af den fortsatte russiske aggression imod Ukraine siden 2014 kun er blevet gennemført af nogle få allierede, som er medlemsstater, navnlig dem på den østlige flanke; der henviser til, at det at nå op på denne andel viser en reel vilje til at styrke den europæiske sikkerhed og EU's position på samme tid;
O. der henviser til, at europæiske staters frivillige tiltrædelse af EU stadig er Unionens mest vellykkede udenrigspolitiske instrument; der henviser til, at de europæiske ledere den 23. juni 2022 tildelte Ukraine og Republikken Moldova status som kandidatlande til EU-medlemskab og anerkendte Georgiens europæiske perspektiv; der henviser til, at Det Europæiske Råd den 15. december 2022 gav Bosnien-Hercegovina status som kandidatland til EU-medlemskab, og at Republikken Kosovo indgav sin ansøgning om EU-medlemskab;
P. der henviser til, at Unionens FUSP bygger på værdierne demokrati, retsstat, menneskerettighedernes og de grundlæggende frihedsrettigheders universalitet og udelelighed, respekt for den menneskelige værdighed, principperne om lighed og solidaritet og respekt for principperne i FN-pagten og folkeretten; der henviser til, at Unionens værdier, jf. artikel 2, artikel 3, stk.
5, og artikel 21 i TEU, er i Unionens umiddelbare interesse; der henviser til, at der fortsat lægges et autokratisk pres på disse demokratiske værdier, hvilket underminerer kontrollen med magtmisbrug, øger hyppigheden og alvoren af menneskerettighedskrænkelser og indsnævrer råderummet for civilsamfundet, uafhængige medier og demokratiske oppositionsbevægelser; der henviser til, at 2021 ifølge Freedom House var det 16. år i træk med demokratiske tilbageskridt på globalt plan;
Q. der henviser til, at klimaforandringernes indvirkning på forskellige aspekter af menneskers liv samt på udviklings­ mulighederne, den verdensomspændende geopolitiske orden og den globale stabilitet bliver stadig mere alvorlige; der henviser til, at de, der har færrest ressourcer til at tilpasse sig klimaforandringerne, vil blive hårdest ramt af klimaforandringernes konsekvenser; der henviser til, at EU's udenrigspolitik bør fokusere mere på at fremme multilaterale aktiviteter gennem samarbejde om specifikke klimarelaterede spørgsmål, opbygning af strategiske partnerskaber og styrkelse af samarbejdet og interaktionerne mellem statslige og ikkestatslige aktører, herunder store bidragydere til den globale forurening;
R. der henviser til, at den regelbaserede internationale orden, der er baseret på folkeretten og de multilaterale institutioner, er udsat for stadig større fare, både indefra og udefra; der henviser til, at autokratiske stater, der opererer alene og gennem en samordnet indsats, forsøger at undergrave multilaterale organisationer og organer samt den humanitære folkeret og den internationale menneskerettighedslovgivning, at undergrave denne lovgivnings betydning gennem selvsupplering eller at omgå eller forpurre dens gennemførelse, samtidig med at de fremmer videreudviklingen af autokratiske normer i EU og i tredjelande, bl.a. gennem anvendelse af diplomatiske, økonomiske eller militære incitamenter og tvang og gennem desinformationskampagner; der henviser til, at Ruslands invasion af Ukraine og dets overlagte krigsforbrydelser udgør et angreb på selve grundlaget for den multilaterale regelbaserede verdensorden;